Rådets forordning (EF) nr. 2474/2000

af 9. november 2000

om opstilling i henhold til artikel 1, stk. 7, i forordning (EØF) nr. 3030/93 af listen over tekstilvarer og beklædningsgenstande, der skal integreres i GATT 1994 pr. 1. januar 2002, og om ændring af bilag X til forordning (EØF) nr. 3030/93 og bilag II til forordning (EF) nr. 3285/94

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til artikel 1, stk. 7, i Rådets forordning (EØF) nr. 3030/93 af 12. oktober 1993 om den fælles ordning for indførsel af visse tekstilvarer med oprindelse i tredjelande(1),

under henvisning til forslag fra Kommissionen, og

ud fra følgende betragtninger:

(1) Det Europæiske Fællesskab har indgået overenskomsten om oprettelse af Verdenshandelsorganisationen(2), i det følgende benævnt "WTO", hvortil er knyttet aftalen om tekstilvarer og beklædningsgenstande, i det følgende benævnt "tekstilaftalen".

(2) I henhold til tekstilaftalens artikel 2, stk. 8, litra b), og stk. 11, er Fællesskabet forpligtet dels til pr. 1. januar 2002 at integrere varer, som i 1990 udgjorde mindst 18 % af den samlede mængde af alle former for tekstilvarer og beklædningsgenstande, der i 1990 blev indført i Fællesskabet, og som er omfattet af tekstilaftalen, i de normale GATT-regler og -discipliner, dels til at anmelde listen over disse varer til WTO's Kontrolorgan for Tekstilvarer inden den 1. januar 2001.

(3) Ved udvælgelsen af de varer, der skal integreres, har Rådet taget hensyn til en række faktorer, herunder varens følsomhed for Fællesskabets industri og regionale elementer, der indgår heri, specielt hvad angår konkurrenceevne og beskæftigelsessituation, effektiviteten af kvantitative restriktioner for den pågældende vare, EF-industriens evne til fortsat at tilpasse sig til en øget konkurrence med hensyn til varer, som i øjeblikket er omfattet af kvantitative restriktioner i forhold til et eller flere leverandørlande, ønsket om at tilskynde til industriel tilpasning i et acceptabelt tempo i løbet af hele den tiårige overgangsperiode, virkningerne for forbrugerne, virkningerne for tredjelande og muligheden for at forenkle Fællesskabets importordning for tekstilvarer og beklædningsgenstande.

(4) Der er i den forbindelse taget hensyn til de synspunkter, interesserede parter har tilkendegivet som svar på Kommissionens opfordring til at fremsætte bemærkninger, der er blevet offentliggjort i De Europæiske Fællesskabers Tidende(3).

(5) Listen over varer, der er opført i bilag X til forordning (EØF) nr. 3030/93, bør ændres, således at de varer, der skal integreres pr. 1. januar 2002, udgår.

(6) Listen over de tekstilvarer og beklædningsgenstande, der er omfattet af de normale GATT-regler og -discipliner, og som er anført i bilag II til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94(4), bør ændres, således at den pr. 1. januar 2002 indbefatter de varer, der skal integreres i de normale GATT-regler -

UDSTEDT FØLGENDE FORORDNING:

Artikel 1

1. De varer, der pr. 1. januar 2002 skal integreres i de normale GATT-regler, er opført i bilag I til denne forordning.

2. Bilag X til forordning (EØF) nr. 3030/93 erstattes fra 1. januar 2002 af teksten i bilag II til nærværende forordning.

3. Bilag II til forordning (EØF) nr. 3285/94 erstattes fra 1. januar 2002 af teksten i bilag III til nærværende forordning.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 9. november 2000.

På Rådets vegne

J. Lang

Formand

(1) EFT L 275 af 8.11.1993, s. 1. Forordningen er senest ændret ved Kommissionens forordning (EF) nr. 1072/1999 (EFT L 134 af 28.5.1999, s. 1).

(2) EFT L 336 af 23.12.1994, s. 3.

(3) EFT C 88 af 25.3.2000, s. 18.

(4) EFT L 349 af 31.12.1994, s. 53. Forordningen er senest ændret ved forordning (EF) nr. 2315/96 (EFT L 314 af 4.12.1996, s. 1).

BILAG I

Liste over tekstilvarer og beklædningsgenstande, der skal integreres i de normale GATT 1994-regler (tredje etape)

>TABELPOSITION>

BILAG II

"BILAG X

Liste over tekstilvarer og beklædningsgenstande, der endnu ikke er integreret i de normale GATT 1994-regler

>TABELPOSITION>"

BILAG III

"BILAG II

Liste over tekstilvarer og beklædningsgenstande, der er integreret i de normale GATT 1994-regler

>TABELPOSITION>"